4
Seitani Yeisu I Palawakik
(Mak 1:12-13; Luke 4:1-13)
1 Inoke Yayaluwa Bwabwalena Yeisu i nul i na uleya labi kekevana elana ge Seitani Yeisu ni labose. 2 Lan poti ge bulin poti Yeisu galebu i palahikan ge i awaawanun, inoke i galebu. 3 Yaka Seitani i nem elana ge i labose i ba, “Ebo tunahot owa Yehoba Natuna, u ba pat ya elal inoke nihi tabwa aanan.”
4 Anana Yeisu i lahe i ba, “Buki Bwabwalena i ba, ‘Nige tage gamagal aanan awawana ni an ge yawalina ni gan, yaa baaba gegewena toto i neem Yehoba awanaa ni hago inoke yawalina ni gan.’ ”
5 Yaka Seitani Yeisu i nul hi na Yelusalema, awan bwabwalena, ge i patalmilil Limi Bwabwalena pwatanaa hot. 6 Inoke i baek elana i ba, “Ebo tunahot owa Yehoba Natuna, u supeni lau, kaiwena Buki Bwabwalena i ba:
Yehoba ni ba wana aneloseyau elal nihi matahikagiwa,
nimaliya elana nihi pihikagiwa,
inoke nige aem etega nu tutupaan pat elana.”
7 Anana Yeisu i lahe i ba, “Buki Bwabwalena i ba al, ‘Bahi Yehoba wam Yabowaine nu lalabose.’ ”
8 Yaka Seitani Yeisu i nul al hi na oya mihahaina hot elana ge abalogugui gegewena panayawiya ge ana gogomwau i pankite. 9 Inoke i ba, “Bugul gegewena o nasi na pewa elam, ebo nu loepwakoku ge nu kululu elau.”
10 Anana Yeisu i lahe i ba, “Seitani, u egon hot eliyau! Kaiwena Buki Bwabwalena i ba, ‘Nu kululu Yehoba wam Yabowaine elana, iya maisena ya te nu tapwalolo elana.’ ”
11 Inoke Seitani Yeisu i eguluwan ge aneloseyau hi nem ana labe hi pek.
Yeisu wana Tuwalali I Telipuna-an Galili elana
(Mak 1:14-15; Luke 4:14-15)
12 Sauga Yeisu wasa i hago Diyon iyaka hi teli dela, inoke i sikal i na Galili. 13 Nige i miminaa Nasaleta, yaa i na i minaa Kapeniyama, awan etega Hoga Galili bebenaa, iyoho un Sebuloni ge un Napitalai wali labi elana. 14 He i masal i ola to, inoke palopita Aiseya wana baaba i tabwa tunahot, i ba:
15 Un Sebuloni ge un Napitalai wali labi elana,
labi toto hoga ana kamwasaa,
labi toto wewel Yolidani labena leunati elana,
ge Galili elana, bolo nige Yudiya i oola hi gewi hi miminaa:
16 gamagalau hi miminaa gogou elana
inoke mwananal bwabwatana nihi kite,
hi miminaa yaomal gogouina elana,
inoke mwananal ni yana eliyalil.
17 Inoke saugena o Yeisu wana papaatena i telipuna-an i ba, “Wami pagan nanakina ana en nuku pek, kaiwena Yehoba wana abalogugui ana sauga i kelaubwa.”
Tologi Esopali Yeisu I Yogaagil
(Mak 1:16-20; Luke 5:1-11)
18 Yeisu i nawanawa Hoga Galili bebenaa inoke tologi labui i kitel, alona ge talina, etega Saimon toto alana Pita ge etega Andulu. Wali vineya hi ahe ge hi logilogi hogaa. 19 Inoke i baek elal i ba, “Ku nem ku toulilau, inoke na paatenamiu komiu nuku tabwa gamagalau ali tologi.” 20 Etimwawa wali vineya hi eguluwan ge hi toulil.
21 I nawanawa al yaka gamagalau eluwa al i kitel, Yemesa Sebedi natuna alona ge talina Diyon. Avaliya ge tamaliya Sebedi hi miminaa wagaa, wali vineya hi lovilovivina. Inoke Yeisu i yogaagil, 22 yaka etimwawa wali waga ge tamaliya hi eguluwagil ge hi toulil.
Yeisu I Papaatena ge Tokasiyebwa I Pwamolol
(Luke 6:17-19)
23 Yeisu Galili ana labi gegewena i nopainan, inoke i panpankiti wali limi tapwalolowa, Yehoba wana abalogugui wasana waiwaisana i papaatena-an, ge gamagalau ali kasiyebwa ge ali gila tomaha ge tomaha i pwamolol. 24 Wasana hi palelu Siliya ana labi gegewena, inoke gamagalau ali kasiyebwa tomaha ge tomaha gegewena hi pwatanim elana, bolo hi youlolomwan, bolo yayaluwa bibikel hi ulutuk elal, bolo hi kikiuha ge bolo tuwaliya i elolol, inoke i pwamolol. 25 Boda bwabwatana hi toulil, hi neem labi Galili, labi Dekapolis, Yelusalema, Yudiya ge labi toto wewel Yolidani labena leunati.